text: Chandermohan.sharma@timesgroup.com प्रकाश झा के नाम के साथ मृत्युदंड, राजनीति, गंगाजल, अपहरण सहित कई बेहतरीन फिल्में जुड़ी हैं। झा अक्सर अपनी हर नई फिल्म में कोई सोशल मेसेज देने की कोशिश करते है। करीब तेरह साल पहले आई झा की अजय देवगन स्टारर 'गंगाजल' ने बॉक्स आफिस पर जबर्दस्त कामयाबी हासिल की थी। अब जब बॉक्स आफिस पर सीक्वल और रीमेक का ट्रेंड चल निकला है, तो झा ने अपनी इस सुपर हिट फिल्म का सीक्वल बनाकर पेश किया। कमजोर स्क्रिप्ट और सतही कहानी के साथ पुराने मसालों को पेश करके झा ने नई फिल्म तो बना डाली, लेकिन मल्टिप्लेक्स कल्चर और बॉक्स आफिस पर वर्चस्व करने वाली यंग जेनरेशन की कसौटी पर ऐसे मसालों पर बनी फिल्में बॉक्स आफिस पर कमजोर मानी जाती हैं। वैसे अगर झा की पिछली तीन फिल्मों चक्रव्यूह, आरक्षण और सत्याग्रह की बात करें तो जबर्दस्त प्रमोशन और बॉक्स आफिस पर बिकाऊ स्टार कास्ट के बावजूद उनकी यह फिल्में अपनी प्रॉडक्शन कास्ट तक बटोर नहीं पाईं। अफसोस, करीब डेढ़ दशक के बाद झा ने जब गंगाजल का सीक्वल बनाया तो कहानी में से नयापन गायब है। मेरीकॉम में अपने अभिनय की हर किसी की प्रशंसा बटोर चुकी प्रियंका चोपड़ा को झा अपनी इस फिल्म में लेडी सिघंम और दबंग की तर्ज पर पेश किया है। कहानी: बांकेपुर के दंबग विधायक बबलू पांडे (मानव कौल) का अपने इलाके में जबर्दस्त दबदबा है। बबलू पांडे को हर गैरकानूनी काम को करने के लिए स्टेट के मिनिस्टर ( किरण करमाकर ) का फुल सपॉर्ट है। विधायक पांडे का भाई डब्लू पांडे (निनाद कुमार ) एक बिजली कंपनी को अपने इलाके में 1600 मेगावॉट बिजली प्रॉजेक्ट लगाने के लिए जमीन उपलब्ध कराने की डील करता है। इलाके में डब्लू पांडे का ऐसा खौफ है कि कोई उसके सामने जुबां खोलने की जुर्रत नहीं कर सकता। ऐसे में डब्लू पांडे इलाके के अधिकांश गरीबों-किसानों की जमीन की रजिस्ट्री अपने नाम करवा लेता है, लेकिन जमीन के एक छोटे से टुकड़े के न मिल पाने की वजह से पावर कंपनी के साथ डब्लू पांडे की डील फाइनल नहीं हो पा रही है और इस डील में पांडे का करोड़ों रूपया अटका पड़ा है। ऐसे माहौल में, बांकेपुर में दबंग एसपी आभा माथुर (प्रियंका चोपडा) की एंट्री होती है। जमीन छीनने और पहले से कर्ज में दबे किसानों का दर्द और डब्लू पांडे के चौतरफा आंतक के साथ साथ पुलिस अफसरों को अपनी मुठ्ठी में रखने के किस्से आभा माथुर तक पहुंचते हैं। वहीं एक के बाद यहां हो रही गरीब किसानों की आत्महत्याओं के पीछे जब आभा माथुर को अपने ही डिपार्टमेंट के सर्कल बाबू भोलानाथ सिंह (प्रकाश झा) और कुछ दूसरे अफसरों के शामिल होने के साथ साथ बबलू पांडे डब्लू पांडे को पूरी तरह से सपॉर्ट करने की जानकारी मिलती है, तब एसपी आभा माथुर अपने डिपार्टमेंट के टॉप अफसरों के अहयोग और राजनीतिक अड़चनों और विरोध के बावजूद बबलू पांडे और उसके भाई से गांव वालों को हमेशा के लिए छुटकारा दिलाने का फैसला करती है। ऐक्टिंग: मेरीकॉम के बाद एकबार प्रियंका चोपड़ा ने इस किरदार को निभाने के लिए जबर्दस्त मेहनत की है। प्रियंका पर फिल्माएं कई ऐक्शन सीन्स खूब बन पड़े हैं। एसपी के चेहरे पर गुस्सा दिखाने की कोशिश करती हैं। बेशक आभा माथुर का किरदार प्रियंका को लेडी सिंघम और दबंग की कैटिगिरी में लाता है, लेकिन अगर हम उनकी ऐक्टिंग की तुलना यश राज बैनर की फिल्म मर्दानी में रानी मुखर्जी के किरदार से करते हैं यहां यकीनन प्रियंका रानी के पीछे नजर आती हैं। समझ नहीं आता प्रियंका के किरदार के बाद कहानी के सबसे अहम किरदार सर्कल आफिसर भोला नाथ सिंह का रोल झा ने खुद करने का फैसला क्यों किया? चलिए मानते है झा ऐक्टिंग के अपने शौक को पूरा करना चाहते थे तो कहानी के किसी हल्के किरदार को ही अपने पास रखते। ऐसे में फिल्म में बार-बार मैडम, सर बोलकर दर्शकों के सब्र की परीक्षा लेने वाले झा साहब को सुझाव है फिलहाल तो ऐक्टिंग से दूर ही रहें। बबलू पांडे के किरदार मानव कौल ने अच्छा अभिनया किया है, मानव ने बबलू पांडे के नेगेटिव किरदार को कहानी के मुताबिक ऐसा बनाया कि हॉल में बैठे दर्शक इस किरदार से नफरत करने लगते हैं। मुरली शर्मा की ऐक्टिंग बरसों पहले सड़क में सदाशिवराव अमरापुरकर की याद दिलाती है। डब्लू पांडे के रोल में में निनाद कामत ने ओवर ऐक्टिंग की हैं। निर्देशन: आज मल्टिप्लेक्स कल्चर के दौर में ऐसी कहानी आउटडेटेड मानी जाती है। कई सीन्स को जबर्दस्ती खींचा गया है। बार-बार स्क्रीन पर खुद झा का आना भी अखरता है ऐसे में बतौर डायरेक्टर अपनी इस फिल्म में तेरह साल पहले वाला जादू नहीं बिखेर पाए, कहानी की धीमी रफ्तार कई बार आपके सब्र का इम्तिहान लेती है तो कई किरदार ऐसे रखे गए हैं जिन्हें कहानी से आसानी से दूर किया जा सकता था। बेशक झा ने एकबार फिर अपनी इस फिल्म में एकबार फिर सोशल मेसेज देने की कोशिश की है। वैसे झा अगर चाहते तो गरीब किसानों की खेती योग्य जमीनों के अधिग्रहण के पीछे राजनेताओं, प्रशासन और पुलिस की मिलीभगत पर एक अच्छी फिल्म बना सकते थे, लेकिन यहां उनकी कहानी डब्लू और बबलू के आगे-पीछे ही घूमती रही। ऐसे में कहानी को ढाई घंटे तक बेवजह खींचना समझ से परे है। संगीत: ऐसी कहानी में गानों को फिट करना मुश्किल होता है। ऐसे में झा ने गानों का बैकग्राउंड में फिल्माया है, लेकिन ऐसा कोई गाना नहीं जो म्यूजिक लवर्स की जुंबा पर आए। क्यों देखें: इस फिल्म को देखने की बस दो ही वजह हो सकती है- पहली कि आप प्रकाश झा की फिल्मों को मिस नहीं करना चाहते। दूसरी यह कि आप प्रियंका चोपड़ा के पक्के फैन हैं और अपनी चहेती ऐक्ट्रेस की फिल्में जरूर देखते हैं तो जय गंगाजल आपके लिए पैसा वसूल है। 